runetrust/blame-folketinget-dk huggingface dataset:
Pia Kjærsgaard (DF), 2008-06-11:
Nu ved fru Mette Frederiksen jo godt, at det alene er mig og Dansk Folkeparti, der bestemmer, hvad vi vil tale om, og det er jo også alene os, der har en følelse af - set fra vores synspunkt - hvad der interesserer danskerne.
Jeg beklager meget, hvis jeg i fru Mette Frederiksens øjne ikke er så moderne.
Jeg kan godt leve med, at man i stedet for taler om globalisering og sådan noget, som fru Mette Frederiksen måske gerne vil tale om.
Det beklager jeg, men sådan er det nu engang, og jeg har ikke tænkt mig at ændre adfærd, selv om fru Mette Frederiksen synes, at jeg ikke er så popsmart og moderne, som fru Mette Frederiksen måske gerne ville have, jeg skulle være.
Jeg tror, jeg vil være sådan her fremover, og så er det faktisk mit indtryk, det er Dansk Folkepartis indtryk, at det, jeg omtalte, interesserer danskerne rigtig meget endda.
Det er i hvert fald det, jeg oplever ud fra mit ståsted.
Det er det, jeg får rigtig, rigtig mange henvendelser om.
Jeg får utrolig mange henvendelser fra danske borgere, men jeg må sige, at med hensyn til det, jeg har talt om i dag - og jeg kunne godt have brugt en halv time mere til at tale om alle mulige andre ting - fornemmer jeg klart, at mit emne her vedrører danskerne.
Mette Frederiksen (S), 2008-06-11:
Se, jeg blander mig ikke i, om Dansk Folkeparti eller fru Pia Kjærsgaard er moderne.
Det eneste krav, jeg synes man med rimelighed kan stille til fru Pia Kjærsgaard og Dansk Folkeparti, er, at man tager ansvar for det, der sker, når man er det parlamentariske grundlag for en borgerlig regering.
Fru Pia Kjærsgaard står igen i dag og taler om stolthed i forhold til de resultater, der er opnået, men det, vi oplever i vores velfærdssamfund, er jo noget ganske andet.
Vi oplever jo ældre medborgere i dag, der ikke længere kan få det bad, de kunne få tidligere.
Vi oplever folkepensionister, som knap har råd til at være en del af den kommunale madordning, fordi priserne bare stiger og stiger.
Og det seneste eksempel, vi nu har fået, er, at næste år forventer kommunerne, at 2.000 børn ikke længere kan blive anbragt uden for hjemmet.
Det er de børn, der i dag vokser op med vold og omsorgssvigt.
Villy Søvndal (SF), 2008-06-11:
Det var jo en meget bemærkelsesværdig tale.
Jeg tror slet ikke, at jeg kan huske nogen tale i en afslutningsdebat, hvor der ikke var et enkelt afsnit, ikke en enkelt sætning, ikke et enkelt ord om det, som også optager verden uden for, nemlig at der er konflikt på arbejdsmarkedet, at vi står over for de mest dramatiske nedskæringer i kommunerne nogen sinde.
Jeg kan godt forstå, at fru Pia Kjærsgaard i den situation valgte at følge det gode råd om at snakke om noget helt andet.
Jeg kan specielt godt forstå det, når man ser, hvad Dansk Folkepartis leder har lovet.
Jeg står her med et svar, som fru Pia Kjærsgaard gav til FOA's hjemmeside under valgkampen.
Fru Pia Kjærsgaard bliver spurgt: Vil I stemme for ekstra penge til overenskomstforhandlingerne, så lavtlønnede kvindefag inden for omsorg, pasning, pleje og sundhed kan få et ekstra lønløft?
Svaret er et klingende klart: Ja.
Var det derfor, fru Pia Kjærsgaard valgte at tale om noget helt andet?
Pia Kjærsgaard (DF), 2008-06-11:
Jeg kunne godt forestille mig, at hr. Villy Søvndal, når han kommer på talerstolen, så vil tale meget om konflikt på arbejdsmarkedet.
Til gengæld har jeg noteret mig, at fru Helle Thorning-Schmidt så heller ikke brugte så mange ord på det, statsministeren gjorde det sådan set heller ikke, og det var der heller ikke så mange andre der gjorde - jo, Enhedslisten måske, men så tror jeg egentlig også, at det er slut, når det handler om at tale om en konflikt og strejke her fra Folketingets talerstol, hvor det stadig væk ligger hos arbejdsmarkedets parter.
Det er jeg også imod, vil jeg klart sige til hr. Villy Søvndal.
Jeg synes ikke, at man skal oppiske en stemning overhovedet, og det synes jeg at hr. Villy Søvndal indimellem er temmelig god til - lidt for god til - og det skal nok komme her senere med al hr. Villy Søvndals retorik, når han går på talerstolen.
Måske kan han endda tale så højt, så man kan høre det nede på Slotspladsen, og på et tidspunkt vil hr. Villy Søvndal måske endda gå derned, hvis ikke man har hørt det, for at fortælle, hvad han har sagt her fra talerstolen.
Det er måske ikke lige det rette tidspunkt, vil jeg så bare sige til hr. Villy Søvndal, for det, vi alle sammen bør have en meget, meget stor interesse i, er jo, at denne konflikt løses - og det mener vi stadig væk at der er mulighed for - i stedet for at vi herinde begynder at blande os i den konflikt, der stadig pågår.
Villy Søvndal (SF), 2008-06-11:
Jeg takker for svaret, som sådan set blot var en bekræftelse af, at de, der måtte gå rundt i den vildfarelse, at Dansk Folkeparti er optaget af, hvordan det forholder sig med hensyn til løn til lavtlønnede omsorgsmedarbejdere i den offentlige sektor, og troede på fru Pia Kjærsgaards løfter, har taget grundlæggende fejl.
Jeg takker også for svaret på den måde, at de, der stadig måtte leve med den vrangforestilling, at Dansk Folkeparti er optaget af sociale forhold i det her land, her fik beviset for, at man kan holde et kvarters tale uden med et afsnit, en sætning eller en linje at omtale de forringelser, som 50 pct. af danskerne ifølge Børsen i går siger er sket de sidste 7 år.
Jeg spørger bare: Har fru Pia Kjærsgaard ikke et problem af noget større art?
Pia Kjærsgaard (DF), 2008-06-11:
Det har jeg sådan set overhovedet ikke, og jeg vil bare minde hr. Villy Søvndal om, at SF i december måned stod last og brast med Socialdemokratiet og Dansk Folkeparti om det her.
Så vil jeg også bare nævne hr. Villy Søvndals indledende positive bemærkninger, indtil hr. Villy Søvndal fandt ud af, at hr. Ole Sohn sammen med hr. Kristian Thulesen Dahl og hr. Sass Larsen måske ikke lige havde gjort det, som hr. Villy Søvndal i al sin populisme, rent ud sagt, mente var det allerbedste.
Hr. Villy Søvndal sagde den dag: Der er heller ikke tale om at navngive specielle grupper.
Vi har hele tiden gerne villet navngive lavtlønnede omsorgsgrupper.
Det må de omkring overenskomstbordet nu selv slås for, men spillet er gjort lidt lettere i 2008.
Så sandt, som det er sagt.
Når fru Mette Frederiksen kalder mig gammeldags, så må jeg tro på, at det modsatte er, at jeg ikke er for moderne.
Altså, nu synes jeg, det måske er en lidt tåbelig polemik, men lad mig så bare sige, at jeg måske også indimellem synes, at fru Mette Frederiksen er en røst fra fortiden, fordi jeg synes, jeg har hørt det adskillige mange gange før og ikke rigtig kan bruge det til noget.
Hver evig eneste gang Dansk Folkeparti skal ind og tale finanslov eller reform, eller hvad ved jeg, af den ene eller den anden slags, så er vi med, og der tager vi jo netop det ansvar, som jeg desværre ikke altid synes Socialdemokratiet påtager sig.
Der har jeg eftersøgt Socialdemokratiet mange, mange gange, for jeg vil jo gerne have fru Helle Thorning-Schmidt med.
Jeg glad for de der brede forlig, vi kan få en gang imellem, men jeg synes, det er for pauvert, det, som Socialdemokratiet på det felt indtil nu har været medvirkende til.
Med hensyn til anbragte børn vil jeg sige, at der står vi jo alle sammen bag den her anbringelsesreform, som vi har pligt til at følge meget, meget op på, fordi det bestemt er et problem, som jeg synes vi skal tage meget alvorligt.
Lad os dog gøre det sammen i stedet for at bruge det til sådan mere eller mindre - også i Folketinget - ølkassetaler, fordi det synes jeg ikke hører hjemme, slet ikke i tilfælde, der kan være så triste.
Margrethe Vestager (RV), 2008-06-11:
Jeg er ikke enig i fru Pia Kjærsgaards vurderinger, heller ikke i vurderingen af Danmarks forhold til omverdenen.
Men jeg vil slet ikke begynde den debat, for jeg tror ikke, den kan blive udtømmende i de to korte bemærkninger, jeg har til rådighed.
Jeg skal bare bede fru Pia Kjærsgaard om at præcisere, om Dansk Folkeparti er antimuslimsk, på hvilke stræk Dansk Folkeparti er antimuslimsk, hvis det kun er på nogle stræk, eller om fru Pia Kjærsgaard - og det tror jeg faktisk vil glæde rigtig mange, også mig selv - kan sige, at Dansk Folkeparti på ingen måde er antimuslimsk.
Helle Thorning-Schmidt (S), 2008-06-11:
Vi vil lukke skattehuller.
Vi vil gerne bevare skattestoppet.
Danskerne skal ikke beskattes hårdere, men vi vil selvfølgelig lukke skattehullerne.
et erhvervstilskud til de private hospitaler, sådan er det.
Det er skatteborgernes penge.
Mike Legarth (KF), 2008-06-11:
Fru Helle Thorning-Schmidt er i sin taletid kommet med en del forkerte påstande.
Jeg vil forsøge at rette nogle af dem.
Den første var, at De Konservatives skattelettelser er ufinansierede.
Det er lodret forkert.
De er finansieret krone for krone.
En anden påstand var, at skattelettelser er en hindring for mere velfærd.
Det er også lodret forkert.
Det er en forudsætning for mere velfærd.
Så hørte jeg som svar til hr. Peter Christensen fra Venstre, at fru Helle Thorning-Schmidt påstår, at de effektiviseringsgevinster, som kommunerne kan opnå ved de forskellige tiltag, der blev nævnt, tager regeringen fra kommunerne.
Det er forkert.
De penge er tænkt og beskrevet som nye penge til kommunerne, som kan bruges til nye tiltag og øget service og velfærd.
Helle Thorning-Schmidt (S), 2008-06-11:
Hvordan kan de penge være nye penge, hvis det er nogle, som kommunerne selv har fundet ved at effektivisere?
Hvorfor er de penge ikke kommunernes penge?
Hvis de bliver dygtigere til at give service til borgerne og effektivisere, hvorfor er de penge så nye penge?
Det er det samme, man har gjort igen og igen.
Det viste sig jo også, at de 50 mia. kr., som statsministeren stolt lovede i valgkampen, ikke er nye penge.
Det er en helt almindelig fremskrivning af de penge, der alligevel ville være blevet givet til den offentlige sektor.
Så regeringen har altså et noget lemfældigt forhold til at beskrive, hvad der er nye og gamle penge.
Mike Legarth (KF), 2008-06-11:
Det kunne vi godt tage en længere debat om.
Min påstand er, at hvis man gennemfører f.eks. administrationsbesparelser og dermed realiserer x antal millioner kroner, er det nye penge, der kan bruges til nye tiltag og helt andre ting end dem, de tidligere blev brugt til, nemlig administration.
Nu kan de komme borgerne til gavn.
Jeg vil spørge om noget helt andet, som har været en del af fru Helle Thorning-Schmidts argumentation.
Meget kort: Anerkender fru Helle Thorning-Schmidt, at lavere skat på arbejde betyder flere penge i borgernes lommer, og at det er et tydeligt tegn på velstand?
Helle Thorning-Schmidt (S), 2008-06-11:
For det betyder dybest set, at de mennesker, som ikke er i beskæftigelse og dermed ikke har adgang til at få en skattefinansieret sundhedsforsikring, bliver sprunget over i køen.
Det vil sige, at pensionisten kan risikere at blive snydt to gange, for det første når hun ikke får mulighed for at få en sundhedsforsikring, for det andet når hun møder op hos en speciallæge og skal have en behandling og får at vide, at hvis ikke hun har en sundhedsforsikring, må hun lige komme om bag i køen.
Det er da et fuldstændig urimeligt system, vi har fået bygget op, og jeg vil godt understrege, at jeg ingen problemer har hverken med sundhedsforsikringer eller privathospitaler.
Det er ikke det, der er problemet.
Jeg anerkender, at danskerne ikke skal betale en krone mere i skat, end der er behov for for at have et velfungerende velfærdssamfund.
Når De Konservative bliver ved med at sige, at deres skattelettelser var finansierede, er det sådan set rigtigt nok, for de var finansieret ved en ringere service i den offentlige sektor.
Det var jo det, de var finansieret med.
Det er lige præcis det, vi nu ser.
VK og Dansk Folkeparti for den sags skyld har lagt stemmer til, at vi nu nærmest skal til at se nedskæringer i den offentlige sektor, for der er flere brugere, og der er de samme penge til det.
Ældre Sagen har jo udregnet tal, der viser, at de ældre nu får dårligere service og færre hjemmehjælpstimer.
Alt sammen med VK's stemmer, men også med DF's stemmer.
Jacob Jensen (V), 2008-06-11:
Jeg noterede mig i fru Helle Thorning-Schmidts indlæg, at Socialdemokraterne og fru Helle Thorning-Schmidt var stærkt modstandere af den skattepakke, som regeringen sammen med Dansk Folkeparti og Ny Alliance gennemførte sidste år.
Jeg vil bare høre, om det betyder, at vi kan forvente, hvis fru Helle Thorning-Schmidt får magt, som hun har agt, at Socialdemokraterne vil rulle de skattelettelser tilbage og altså give folk en skattestigning.
Det må jo være konsekvensen, hvis man er modstander af en skattepakke, som giver skattelettelser på omkring 10 mia. kr., som vel at mærke er finansieret af en indeksering af energiafgiften og overskuddet fra Arbejdsmarkedsfonden.
Hvis man er modstander af det, vil jeg bare høre, om det betyder, at man vil rulle skattelettelsen tilbage.
Helle Thorning-Schmidt (S), 2008-06-11:
Det er meget sjovt, at Venstre og De Konservative simpelt hen vælger argument efter, hvad der passer til lejligheden.
Nogle dage er skattelettelserne fuldt finansierede - det er de så i dag - og andre dage er det reelle skattelettelser, som virkelig kommer borgerne til gode og betyder flere penge i borgernes lommer.
Begge dele kan ikke være rigtigt på samme tid, så jeg synes faktisk, at V og K bør vælge, hvilken forklaring der er rigtig.
Det, der selvfølgelig er rigtigt, er, at skattelettelser går ud over vores velfærd, og derfor kæmpede vi i valgkampen imod skattelettelser.
Vi måtte jo desværre indse, at vi ikke vandt, og derfor har vi accepteret de skattelettelser, der er givet i 2008.
Men jeg kan love, at vi vil kæmpe lige så indædt mod de skattelettelser, de 5-6 mia. kr., der leveres i skattelettelser i 2009, for spørgsmålet er igen: Hvorfor give skattelettelser?
Der er ikke nogen, der efterspørger dem.
Det, folk efterspørger, er sundhed i verdensklasse, uddannelse til børnene, ordentlig børnepasning, men det er ikke det, de får i øjeblikket.
Så hvem prioriterer?
Det er det, Socialdemokraterne vil stå for.
Jacob Jensen (V), 2008-06-11:
Hvis jeg forstår svaret korrekt, selv om det var lidt udenomssnak, kan jeg så konstatere, at Socialdemokraterne faktisk vil rulle skattelettelserne tilbage.
Hvis det er korrekt, må jeg i forlængelse deraf spørge, om fru Helle Thorning-Schmidt så også dermed vil rulle finansieringen tilbage, altså den samlede skattepakke, som jo bestod af en indeksering af energiafgiften og overskuddet fra Arbejdsmarkedsfonden, som i øvrigt er et forslag, som denne regering har overtaget fra Socialdemokratiet, da de sad i regering.
Helle Thorning-Schmidt (S), 2008-06-11:
Dem kan vi ikke rulle tilbage.
Vi kan ikke finde de penge igen.
Vi kan ikke rulle skattelettelserne i 2008 tilbage.
Men lige så indædt vi kæmpede imod skattelettelserne i 2008, lige så indædt vil vi kæmpe imod skattelettelserne i 2009, i det håb at V og K eller muligvis Dansk Folkeparti vil komme til fornuft og lytte til de borgere derude, der siger: Vi har fået dårligere hjemmehjælp; prisen for at få bragt maden ud, hvis vi er gamle og ikke selv kan lave mad, er eksploderet; vi er nu nødt til at kigge på anbringelser og begrunde mangel på anbringelser med økonomien.
Det kan være, at den virkelighed på et tidspunkt trænger ind til V, K og Dansk Folkeparti, og så kan man jo finansiere det ved at droppe skattelettelserne i 2009.
Ellen Trane Nørby (V), 2008-06-11:
Nu sagde fru Helle Thorning-Schmidt jo, at det fradrag, der er på sundhedsforsikringer til alle medarbejdere - altså ikke kun til direktøren, men til alle medarbejdere på en arbejdsplads, sådan at det er alle fra kantinedamen til den øverste direktør - var et skattehul, og at det faktisk var skjult erhvervsstøtte til privathospitalerne.
På den baggrund vil jeg så høre fru Helle Thorning-Schmidt, om det også betyder, at Socialdemokraterne vil afskaffe kørselsfradraget?
For det må jo så også være et skattehul, og det må jo så være skjult erhvervsstøtte til bilproducenterne.
Jeg vil bare gerne følge fru Helle Thorning-Schmidts argumentationslinje og derfor høre, om det er korrekt konstateret, at Socialdemokraterne også vil afskaffe det skattehul, der hedder kørselsfradraget.
Nu siger Socialdemokraternes ordfører, at det betyder, at pensionisten bliver sprunget over i køen.
Det gør man jo kun, hvis man er socialdemokrat og dermed ikke går ind for behandlingsgaranti.
For med den behandlingsgaranti, som regeringen har indført, er det jo sådan, at ingen i det her land kommer til at stå på venteliste - i modsætning til under den tidligere regering.
Men den socialdemokratiske ordfører forsøger jo at tale udenom.
For det, vi talte om, var at lukke skattehuller, og der var argumentationslinjen fra den socialdemokratiske ordførers side, at sundhedsforsikringerne og skattefradraget på det var et skattehul.
Derfor spurgte jeg den socialdemokratiske ordfører, om det også betød, at kørselsfradraget var skjult erhvervsstøtte til bilproducenterne, og at kørselsfradraget derfor også var et skattehul, som Socialdemokraterne ønskede at lukke.
For det må det jo være, hvis vi skal følge den socialdemokratiske argumentation.
Eigil Andersen (SF), 2008-06-11:
SF er absolut imod et lovindgreb i den her overenskomstsituation, men vi går ind for, at man fra arbejdsgiverside kommer med nogle flere penge, så vi kan få en højere grad af ligeløn mellem offentligt og privat ansatte.
Men jeg kan forstå, at det synspunkt er fru Pia Kjærsgaard på vej væk fra.
Det tror jeg da vil skuffe mange mennesker, som er ansat inden for området - men også mange mennesker, som er syge, ældre eller har børn i daginstitution - at man altså fra Dansk Folkepartis side ikke længere mener, at der er et problem med velfærden, som er truet af personalemangel, bl.a. på grund af dårlig løn.
Jeg gerne spørge fru Pia Kjærsgaard, om det ikke kunne være en god og passende idé, at arbejdsgiversiden, staten repræsenteret ved finansministeren - fordi staten er den, der styrer, og fordi finansministeren har vetoret i forhold til forhandlingerne med regionerne - kommer med nogle flere penge til de her forhandlinger, så de kan afsluttes ved forhandlingsbordet med frivillige aftaler og ikke gennem et lovindgreb.
Pia Kjærsgaard (DF), 2008-06-11:
Jeg ved ikke, om hr. Eigil Andersen selv kan høre, hvor forvirrende det, der lige nu kommer ud hans mund, egentlig lyder.
Det er altså ret forvirrende.
Kan man forestille sig en situation, hvor finansministeren - med Connie Kruckow ved den ene bordside og Bent Hansen ved den anden - sidder for bordenden med en pose penge og spørger: Er det meget, eller skal jeg finde en, der er lidt større?
Altså, hold nu op!
Det her ligger hos regionerne; det ligger hos Sundhedskartellet; og det ligger hos BUPL.
Jeg synes, at SF burde have så meget respekt for det, der foregår i øjeblikket, at man ikke benytter den måde, som hr. Eigil Andersen fører sig frem på.
Magnus Heunicke (S), 2008-06-11:
Det var jo helt tydeligt, da vi hørte statsministerens og derefter Venstres ordførers tale, at Dansk Folkeparti virkelig er at finde i magtens indercirkler i dansk politik.
Tillykke med det.
Den måde, som statsministeren og Venstres ordfører gjorde sig til på over for fru Pia Kjærsgaard,
viser jo, at Dansk Folkeparti endnu en gang triumferer.
Men al den magt forpligter jo.
Sidste år var der besparelsesforslag fremme i kommunerne om at lægge de ældre 1 time tidligere i seng for at spare på personalet i ældreplejen.
Ikke hver anden dag, ikke hver anden uge, men hver anden måned - det er Danmark i dag.
Hvordan har Dansk Folkeparti det med at have magt, men så ikke at bruge den til at forhindre det her?
Pia Kjærsgaard (DF), 2008-06-11:
Altså, lad mig først sige til hr. Magnus Heunicke, at misundelse er sådan en grim ting.
Og jeg fornemmede ligesom i det første af det, hr. Magnus Heunicke sagde, at der lå sådan lidt uha, altså, hvor er det dog bare ærgerligt, at det ikke er os, der sidder på den indflydelse, som Dansk Folkeparti har.
Når det er sagt, må jeg sige, at vi desværre ikke har den magt i Gentoftes kommunalbestyrelse, som hr. Magnus Heunicke tillægger Dansk Folkeparti.
Så det spørgsmål skal jeg fuldstændig afstå fra at svare på.
Ikke lige nu, for i dag er finansministeren nødt til at sidde og høre på alt det, vi siger her; men der pågår forhandlinger i øjeblikket.
Jeg må sige, at jeg håber, det falder ud, som det plejer, nemlig at kommunernes repræsentanter vil være tilfredse i en måneds tid, før de nok begynder at larme igen.
Det er jo det traditionelle.
Men jeg håber på, at det ender med en aftale, hvor folk kan erklære sig tilfredse.
Magnus Heunicke (S), 2008-06-11:
I og med at fru Pia Kjærsgaard selv nævner det landspolitiske ansvar og den aftale, som der bliver forhandlet, indrømmer fru Pia Kjærsgaard selvfølgelig også, at den situation, som flertallet her i Folketinget og som Socialdemokratiet ikke er en del af - har bragt kommunerne i, er et landspolitisk ansvar.
Lad os tage et helt konkret eksempel, som man nu og her kan gøre noget ved i Folketinget.
Men regeringen og Dansk Folkeparti siger nej til regeringens eget ældreboligråd under ledelse af tidligere minister Palle Simonsen.
Og så må man jo spørge: Er man virkelig tilfreds med, at vores ældre i dag skal bo i nedslidte og utidssvarende værelser uden bad og toilet?
Er man tilfreds med, at mange af vores ældre ikke kan komme hjem fra sygehusene, når de efter endt behandling bliver udskrevet, fordi der ikke er en bolig til dem, og fordi vi mangler ældreboliger?
Hvorfor vil Dansk Folkeparti ikke være med til at presse regeringen, således at vi kan få løst det her?
Vi har endda et forslag fra regeringens egne eksperter.
Pia Kjærsgaard (DF), 2008-06-11:
Jeg tror egentlig aldrig nogen sinde, at man bliver helt tilfreds, og det tror jeg heller ikke man skal være.
Der skal hele tiden været noget at arbejde og kæmpe for uanset hvad.
Jeg kan bare sige, at det, der er sket, mens Dansk Folkeparti har haft indflydelse, også i forhold til kommunernes budgetter, er, at serviceniveauet hver evig eneste gang er blevet løftet - også for 2008.
Sådan er det jo, og det agter jeg egentlig at fortsætte med.
Jamen der er jo ikke skåret ned, må jeg sige til hr. Magnus Heunicke.
Sådan er det jo.
I stedet er der faktisk blevet løftet.
Og så er det i vidt omfang op til kommunerne, som alle jo helt klart synes - det har jeg i hvert fald oplevet her tidligere i dag - skal have selvstyre.
Det er det, man står og taler for.
Det hørte jeg fru Helle Thorning-Schmidt sige.
Jeg ved, at fru Margrethe Vestager, som endnu ikke har været på talerstolen, også har været ude med det tidligere i dag.
Men det er nok noget af det, vi vil høre på et andet tidspunkt.
Simon Emil Ammitzbøll (RV), 2008-06-11:
Jeg vil følge lidt op dér, hvor fru Margrethe Vestager slap, nemlig i forhold til om Dansk Folkeparti er et antimuslimsk parti eller ej.
Fru Pia Kjærsgaard forklarede jo, at hr. Kristian Thulesen Dahl ligesom var kommet til at sige det og nu havde givet nogle forklaringer.
Men kan man virkelig komme til at sige, at man er antimuslim?
Svarer det ikke til at komme til at sige, at man slår sin kone?
Det er sådan noget, man kun siger, hvis det passer.
Det er ikke noget, man kommer til.
Altså, jeg vil sige, at jeg selv i 13 år har haft fornemmelsen af, at Dansk Folkeparti er antimuslimsk.
Måske er det der med at være antimuslimsk bare blevet så normalt et udtryk for fru Pia Kjærsgaard, at hun slet ikke kan få det i sin mund og sige: Selvfølgelig er Dansk Folkeparti ikke et antimuslimsk parti.
Er det det, der er tilfældet,